CELEX: 32012D0461
Language: sk
Date: 2012-08-03 00:00:00
Title: 2012/461/EÚ: Vykonávacie rozhodnutie Komisie z  3. augusta 2012 , ktorým sa povoľuje uvedenie nového základu žuvacej gumy ako novej zložky potravín na trh v súlade s nariadením Európskeho parlamentu a Rady (ES) č. 258/97 a ktorým sa zrušuje vykonávacie rozhodnutie Komisie 2011/882/EÚ [oznámené pod číslom C(2012) 5406]

7.8.2012   
            
            
               SK
            
            
               Úradný vestník Európskej únie
            
            
               L 210/14
            
         VYKONÁVACIE ROZHODNUTIE KOMISIE
   z 3. augusta 2012,
   ktorým sa povoľuje uvedenie nového základu žuvacej gumy ako novej zložky potravín na trh v súlade s nariadením Európskeho parlamentu a Rady (ES) č. 258/97 a ktorým sa zrušuje vykonávacie rozhodnutie Komisie 2011/882/EÚ
   [oznámené pod číslom C(2012) 5406]
   (Iba anglické znenie je autentické)
   (2012/461/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 258/97 z 27. januára 1997 o nových potravinách a nových prídavných látkach (1), a najmä na jeho článok 7,
   keďže:
   
               (1)
            
            
               Dňa 10. októbra 2007 spoločnosť Revolymer Ltd. požiadala príslušné holandské orgány o uvedenie nového základu žuvacej gumy ako novej zložky potravín na trh.
            
         
               (2)
            
            
               Príslušný orgán Holandska pre posudzovanie potravín vydal 23. apríla 2009 svoju prvotnú hodnotiacu správu. V uvedenej správe dospel k záveru, že nový základ žuvacej gumy možno bezpečne používať ako zložku potravín.
            
         
               (3)
            
            
               Komisia postúpila prvotnú hodnotiacu správu všetkým členským štátom 30. apríla 2009.
            
         
               (4)
            
            
               V rámci 60-dňovej lehoty stanovenej v článku 6 ods. 4 nariadenia (ES) č. 258/97 boli v súlade s uvedeným ustanovením vznesené odôvodnené námietky proti uvedeniu výrobku na trh.
            
         
               (5)
            
            
               Preto sa 2. júla 2010 uskutočnili konzultácie s Európskym úradom pre bezpečnosť potravín (EFSA).
            
         
               (6)
            
            
               Dňa 25. marca 2011 úrad EFSA vo Vedeckom stanovisku k bezpečnosti „ového základu žuvacej gumy“ (REV-7) ako novej zložky potravín (2) dospel k záveru, že nový základ žuvacej gumy je za navrhnutých podmienok používania a pri navrhnutých úrovniach príjmu bezpečný.
            
         
               (7)
            
            
               Nový základ žuvacej gumy spĺňa kritériá stanovené v článku 3 ods. 1 nariadenia (ES) č. 258/97, a preto bolo prijaté vykonávacie rozhodnutie Komisie 2011/882/EÚ z 21. decembra 2011, ktorým sa povoľuje uvedenie nového základu žuvacej gumy ako novej zložky potravín na trh v súlade s nariadením Európskeho parlamentu a Rady (ES) č. 258/97 (3).
            
         
               (8)
            
            
               V článku 2 vykonávacieho rozhodnutia 2011/882/EÚ sa stanovuje, že názov nového základu žuvacej gumy na označení potravín, ktoré ju obsahujú, povolený daným rozhodnutím, je „základ žuvacej gumy (maleínovaný homopolymér 2-metylbuta-1,3-diénu s estermi polyetylénglykolmonometyléteru)“.
            
         
               (9)
            
            
               Plný chemický názov jasne a jednoznačne určuje danú látku, vzhľadom na jeho dĺžku by však mohol zaberať väčšinu plochy označenia potravín, ktoré danú látku obsahujú. Keďže žuvacia guma sa často predáva v baleniach s obmedzenou plochou na povrchu označenia, bolo by vhodné stanoviť kratšiu alternatívu označovania.
            
         
               (10)
            
            
               Registračné čísla určené službou pre chemické abstrakty (čísla CAS) sú medzinárodnou normou na označovanie chemických látok, ktorá poskytuje informácie rovnocenné tým, ktoré poskytuje chemický názov, pokiaľ ide o povahu látky.
            
         
               (11)
            
            
               Preto je vhodné umožniť používanie registračného čísla CAS na označenie nového základu žuvacej gumy na označení potravín, ktoré ju obsahujú, povolenej vykonávacím rozhodnutím Komisie 2011/882/EÚ, ako alternatívy plného chemického názvu.
            
         
               (12)
            
            
               Prílohou by sa mohli spôsobiť nedorozumenia, keďže v názve sa uviedla iba časť chemického názvu. Číslo CAS by sa okrem toho malo uviesť v prílohe.
            
         
               (13)
            
            
               Preto sa zdá vhodné zrušiť a nahradiť vykonávacie rozhodnutie Komisie 2011/882/EÚ novým rozhodnutím s uvedenými úpravami.
            
         
               (14)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Nový základ žuvacej gumy špecifikovaný v prílohe možno uvádzať na trh v Únii ako novú zložku potravín na použitie v žuvacej gume v množstve maximálne do 8 %.
   Článok 2
   Názov nového základu žuvacej gumy povolený týmto rozhodnutím na označení potraviny s jej obsahom je „základ žuvacej gumy (obsahujúci maleínovaný homopolymér 2-metylbuta-1,3-diénu s estermi polyetylénglykolmonometyléteru)“ alebo „základ žuvacej gumy (vrátane č. CAS: 1246080-53-4)“.
   Článok 3
   Vykonávacie rozhodnutie 2011/882/EÚ sa týmto zrušuje.
   Článok 4
   Toto rozhodnutie je určené spoločnosti Revolymer Ltd., 1, NewTech Square, Deeside Industrial Park, Deeside, Flintshire, CH5 2NT, Spojené kráľovstvo.
   
      V Bruseli 3. augusta 2012
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 43, 14.2.1997, s. 1.
   
      (2)  Vestník EFSA (EFSA Journal) 2011; 9(4):2127.
   
      (3)  Ú. v. EÚ L 343, 23.12.2011, s. 121.
   
      PRÍLOHA
      
         Špecifikácie nového základu žuvacej gumy
      
      
         Opis
      
      Nová zložka potravín predstavuje syntetický polymér (číslo patentu WO2006016179). Má bielu až belavú farbu.
      Pozostáva z reťazových polymérov monometoxypolyetylénglykolu (MPEG) naočkovaných do polyizoprénu očkovaného s maleínanhydridom (PIP-g-MA) a z nezreagovaného MPEG (menej ako 35 % hmotnostných).
      
         Číslo CAS 1246080-53-4
      
      
         Molekulárna štruktúra MPEG očkovaného s PIP-g-MA
      
      
         
      
         
      
                  Charakteristika maleínovaný homopolymér 2-metylbuta-1,3-diénu s estermi polyetylénglykolmonometyléteru/č. CAS: 1246080-53-4
               
            
                  Vlhkosť
               
               
                  menej ako 5 %
               
            
                  Hliník
               
               
                  menej ako 3 mg/kg
               
            
                  Lítium
               
               
                  menej ako 0,5 mg/kg
               
            
                  Nikel
               
               
                  menej ako 0,5 mg/kg
               
            
                  Zvyškový anhydrid
               
               
                  menej ako 15 μmol/g
               
            
                  Index polydisperzity
               
               
                  menej ako 1,4
               
            
                  Izoprén
               
               
                  menej ako 0,05 mg/kg
               
            
                  Etylénoxid
               
               
                  menej ako 0,2 mg/kg
               
            
                  Voľný maleínanhydrid
               
               
                  menej ako 0,1 %
               
            
                  Oligoméry spolu (menej ako 1 000 daltonov)
               
               
                  najviac 50 mg/kg
               
            
                  Etylénglykol
               
               
                  menej ako 200 mg/kg
               
            
                  Dietylénglykol
               
               
                  menej ako 30 mg/kg
               
            
                  Monoetylénglykol metyléter
               
               
                  menej ako 3 mg/kg
               
            
                  Dietylénglykol metyléter
               
               
                  menej ako 4 mg/kg
               
            
                  Trietylénglykol metyléter
               
               
                  menej ako 7 mg/kg
               
            
                  1,4-dioxán
               
               
                  menej ako 2 mg/kg
               
            
                  Formaldehyd
               
               
                  menej ako 10 mg/kg